Document ID: 32008D0825

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 23ης Οκτωβρίου 2008 για την τροποποίηση της απόφασης 2006/241/ΕΚ όσον αφορά την εισαγωγή ορισμένων ειδών σαλιγκαριών για ανθρώπινη κατανάλωση καταγωγής Μαδαγασκάρης [κοινοποιηθείσα υπό τον αριθμό Ε(2008) 6083] (Κείμενο που παρουσιάζει ενδιαφέρον για τον ΕΟΧ) (2008/825/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 22 παράγραφος 6, Εκτιμώντας τα ακόλουθα: (1) Η απόφαση 2006/241/ΕΚ της Επιτροπής, της 24ης Μαρτίου 2006, για λήψη προστατευτικών μέτρων που αφορούν ορισμένα προϊόντα ζωικής προέλευσης, εκτός των αλιευτικών προϊόντων, καταγωγής Μαδαγασκάρης (2), απαγορεύει τις εισαγωγές προϊόντων ζωικής προέλευσης, εκτός των αλιευτικών προϊόντων, καταγωγής Μαδαγασκάρης. (2) Μια επιθεώρηση διεξάχθηκε εκ μέρους της Κοινότητας στη Μαδαγασκάρη τον Μάρτιο του 2007 με σκοπό την αξιολόγηση των ελέγχων για τη δημόσια υγεία και τις συνθήκες παραγωγής αλιευτικών προϊόντων στην εν λόγω τρίτη χώρα. Τα αποτελέσματα της επιθεώρησης αυτής και οι πληροφορίες από τη συνέχεια που δόθηκε, όπως διαβιβάστηκαν από τις αρχές της Μαδαγασκάρης, δείχνουν ότι η εν λόγω χώρα παρέχει τις κατάλληλες εγγυήσεις οι οποίες επιτρέπουν τις εισαγωγές από αυτήν προς την Κοινότητα ορισμένων ειδών σαλιγκαριών για ανθρώπινη κατανάλωση. (3) Συνεπώς, η απόφαση 2006/241/ΕΚ πρέπει να τροποποιηθεί ανάλογα. (4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2006/241/ΕΚ τροποποιείται ως εξής: 1. Το άρθρο 1 αντικαθίσταται από το ακόλουθο κείμενο: «Άρθρο 1 Η παρούσα απόφαση εφαρμόζεται στα προϊόντα ζωικής προέλευσης, εκτός των αλιευτικών προϊόντων και σαλιγκαριών, καταγωγής Μαδαγασκάρης.». 2. Προστίθεται το ακόλουθο άρθρο 1α: «Άρθρο 1α Για την εφαρμογή της παρούσας απόφασης, νοούνται ως “σαλιγκάρια” διατηρημένα σε απλή ψύξη, κατεψυγμένα, αποκελυφωμένα, μαγειρευμένα, παρασκευασμένα ή κονσερβοποιημένα χερσαία γαστερόποδα των ειδών Helix pomatia Linné, Helix aspersa Müller, Helix lucorum, καθώς και ειδών που ανήκουν στην οικογένεια των αχατινιδών.». Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 23 Οκτωβρίου 2008.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 139
2442
5424
614
3156
2711

EuroVoc IDs (Expanded): 139
2442
5424
614
3156
2711

Dataset Source: meu

Split: train